Eendag, dit was tydens ‘n algemene verkiesing, sit ek so na die TV. Nuus en luister. Daar was toe ‘n debat aan die plaasvind tussen ‘n paar partye en ek sit so en luister hoe die mens se selfsugtige ek weer in “spades” na vore kom. Die een baklei, want hy soek ‘n koninkryk vir sy volgelinge. Die ander een glo in die demokrasie, want hy behoort tot die grootste bevolkings groep en hy weet op die oog af klink dit nie net baie mooi nie maar hy moet dan die wenner wees. Nog een voel baie sterk oor ‘n republiek vir sy mense.
Ek sit so na die Here en luister en in my agterkop is daar ook nog die Mafikeng tragedie, waarin die (Afrikaanse Weerstand Beweging hom destyds begewe het, wat eintlik ‘n debakel kon genoem gewees het, as dit nie was vir die tragedie wat Vanweë ‘n paar mense se baie dom optrede midde in daardie gemors plaasgevind het nie. Toe begin God se Gees in my hart met my deel en die volgende skrif kom in my gedagte op.
Gen 6:6 het dit die HERE berou dat Hy die mens op die aarde gemaak het, en daar was smart in Sy hart.
Die mens, God se hoogste skepping, die kroon van Sy skepping, veroorsaak dat God Almagtig berou kry oor iets wat Hy gedoen het. Daar is ‘n ander woord in hierdie gedeelte wat my as ek dit lees aan die hart gryp en dit is die woord “smart.”
Weet jy, die smart in God se hart oor die mens se reis hel toe was so groot, dat Hy op die ou end besluit het om Sy enig gebore geliefde Seun te laat vermoor omdat dit vir God teveel smart veroorsaak om te sien hoe mense as te ware op die hel afstorm.
JHN 3:16 Want so lief het God die wêreld gehad, dat Hy sy eniggebore Seun gegee het, sodat elkeen wat in Hom glo, nie verlore mag gaan nie, maar die ewige lewe kan hê.
Weet jy wat is die ergste van alles? Ek dink amper die woord “ergste is hier nie die regte woord nie maar ek sal maar by “ergste” bly. God, van ‘n menslike kant af gesien, hoef dit nie te gedoen het nie. Daar het God in Sy Hemel gesit, dit is nou voordat Hy die mens geskep het en om Hom was Sy engele wat vir Hom baie lief was. Hy kon, toe die mens so ‘n gemors van homself en die skepping gemaak het, net ‘n woord gespreek het en dit kon weer soos voor die skepping gewees het maar God het aan jou en my gedink en hoe graag Hy ons by Hom in die Hemel wil hê en toe stuur Hy Sy enige gebore geliefde Seun. Sy Seun kom toe en stap Golgota toe en gaan bind Homself met liefde aan die kruis vas, want dit was nie die spykers wat Jesus aan die kruis vas gehou het nie, dit was Sy liefde vir jou en my. Toe hang Hy daar tot dat die volle prys betaal is en toe sê Hy.
JHN 19:30 En toe Jesus die asyn geneem het, sê Hy: Dit is volbring! En Hy het sy hoof gebuig en die gees gegee.